Måske har du tænkt over, at vinterjakken, uldundertøjet og de varme luffer har føltes ualmindeligt varme i dag.

Så er det med god grund.

I dag er nemlig den varmeste januardag nogensinde målt, siden man officielt begyndt at måle temperaturen i 1874.

Temperaturen i Sønderborg har i dag nået hele 12,7 grader.

Dermed slår denne januardag rekorden fra den 10. januar 2005, hvor termometret nåede 12,4 grader samme sted.

Moderne med mildt vejr i januar

Og termometrets cifre er meget usædvanlige for årstiden.

Set bort fra i dag og den tidligere rekord i 2005 har temperaturen kun oversteget 12 grader i januar fire gange.

Det skete i 1990, 1993, 1999 og 2007 - og det gør altså de høje januartemperaturer til lidt af et nutidsfænomen, fortæller DR's vejrvært, Christian Cherry.

- Normalt er vi meget forsigtige med at sammenligne enkeltstående hændelser direkte med klimaet, men når man ser på, hvilke årrække der har været temperaturer, der overstiger 12 grader, kommer man ikke uden om, at der er et fingeraftryk af klimaforandringer i spil her, siger han.